KIRJALLINEN KYSYMYS E-1360/02 esittäjä(t): Gerhard Schmid (PSE) komissiolle. Huumeiden valmistamista ja markkinoille saattamista koskeva lainsäädäntö ehdokasvaltioissa.



Virallinen lehti nro 277 E , 14/11/2002 s. 0193 - 0194



KIRJALLINEN KYSYMYS E-1360/02 esittäjä(t): Gerhard Schmid (PSE) komissiolle (14. toukokuuta 2002) Aihe: Huumeiden valmistamista ja markkinoille saattamista koskeva lainsäädäntö ehdokasvaltioissa 1. Mitkä ehdokasvaltiot ovat panneet täytäntöön tiettyjen huumaus- ja psykotrooppisten aineiden laittomaan valmistukseen käytettävien aineiden valmistamisesta ja saattamisesta markkinoille annetun neuvoston direktiivin 92/109/ETY(1)? 2. Missä valtioissa direktiiviä ei ole vielä pantu täytäntöön? 3. Mitkä ovat tarkkaan ottaen ne direktiivin kohdat, joita ei ole pantu täytäntöön? (1) EYVL L 370, 19.12.1992, s. 76. Erkki Liikasen komission puolesta antama vastaus (26. kesäkuuta 2002) Liittymistä valmistelevan strategian puitteissa ehdokasvaltiot yhdenmukaistavat lainsäädäntöään yhteisön säännöstön kanssa. Komissio seuraa tätä prosessia yhteisön säännöstön käyttöönottoa koskevien ehdokasvaltioiden kansallisten ohjelmien kautta ja järjestämällä istuntoja, joissa arvioidaan analyyttisesti kulloinkin kyseessä olevaan alaan liittyvää yhteisön säännöstöä, sekä arvioimalla neuvotteluprosessin yhteydessä päivitettyjä yksityiskohtaisia tietoja lainsäädännössä tapahtuvasta kehityksestä. Turkin osalta oikeussäännöksiä ollaan tarkastamassa muun muassa niiden aukkokohtien löytämiseksi, joita Turkin lainsäädännössä on yhteisön säännöstöön verrattuna. Saatavilla olevien tietojen mukaan ehdokasvaltiot ovat hyväksyneet toimia, jotka joko liittyvät nimenomaisesti laittomien huumausaineiden valmistukseen soveltuvien aineiden kaupan valvontaan ja seurantaan tai käsittelevät kysymystä yleisemmän lainsäädännön puitteissa. Seuraavassa on lueteltu tiedot kyseessä olevista säädöksistä: Puola hyväksyi 6. syyskuuta 2001 lain nro 125, kohta 1367. Unkari on äskettäin tarkistanut lainsäädäntöään hallituksen asetuksella nro 272/2001 (.XII.21.) Korm., joka tuli voimaan 1. tammikuuta 2002. Slovenia hyväksyi laittomien huumausaineiden lähtöaineita koskevan lain (Ur.l. RS, t. 94/2000) vuonna 2000. Samana vuonna Slovakian tasavalta hyväksyi lain nro 268/2000 ja Romania hyväksyi lain nro 143/2000. Liettuassa on säädetty näistä kysymyksistä pääasiassa 1. kesäkuuta 1999 annetulla lailla nro VIII-1207. Kypros hyväksyi lähtöaineita (valmistus ja markkinoille saattaminen) koskevan säädöksen vuonna 2001. Viro on hyväksynyt lähtöaineiden käsittelystä 28. marraskuuta annetun hallituksen päätöksen nro 231. Latvia valvoo näiden aineiden kauppaa 1996 annetulla lailla, joka on pantu täytäntöön useilla muilla säädöksillä. Muut valtiot eivät ole sisällyttäneet huumausaineiden lähtöaineiden valvonta- ja seurantatoimia erityissäädökseen vaan laittomia huumausaineita koskevaan yleislakiin. Tekin tasavallassa direktiivi on saatettu osaksi kansallista lainsäädäntöä riippuvuutta aiheuttavista aineista annetulla lailla nro 167/1998 Coll. (muutettu vuonna 1999). Tilanne on samankaltainen Bulgariassa, joka hyväksyi lain huumaus- ja lähtöaineiden valvonnasta maaliskuussa 1999, sekä Maltassa, jonka vaarallisista huumeista annettu säädös luo puitteet direktiivin täytäntöönpanolle. Turkin osalta vuonna 1933 huumausaineiden valvonnasta annettua lakia nro 2313 muutettiin vuonna 1996 lailla nro 4208 siten, että huumausaineiden ja psykotrooppisten aineiden laitonta kauppaa vastaan vuonna 1988 tehdyn Yhdistyneiden kansakuntien yleissopimuksen liitteenä olevissa taulukoissa I ja II lueteltujen aineiden tuotanto, tuonti, vienti, siirtäminen, hallussapito, ostaminen ja myynti vaativat terveysministeriön luvan; luvan hankkimatta jättäminen on rikos.